b'\n_START_ARTICLE_\nHokejski klub Acroni Jesenice\n_START_SECTION_\nZgodovina\n_START_PARAGRAPH_\nV sezoni 1940/41 so gornjesavski hokejski navdu\xc5\xa1enci sestavili prvo mo\xc5\xa1tvo, kar \xc5\xa1tejemo za za\xc4\x8detek hokeja na Jesenicah. Prvo drsali\xc5\xa1\xc4\x8de je bilo urejeno na mestu, kjer je danes nogometno igri\xc5\xa1\xc4\x8de in tam so za\xc4\x8deli prvi jeseni\xc5\xa1ki igralci sestavljati svojo ekipo._NEWLINE_Uradno je klub nastal leta 1948, ko so v okviru \xc5\xa1portnega dru\xc5\xa1tva\xc2\xa0\xc2\xbbJo\xc5\xbee Gregor\xc4\x8di\xc4\x8d\xc2\xab\xc2\xa0ustanovili Hokejsko drsalno sekcijo. Prvi\xc4\x8d je ekipa nastopila na uradnem tekmovanju \xc5\xa1e isto leto. Na pokalnem turnirju v Celju so v konkurenci ekip Maribora, Bre\xc5\xbeic in Celja zasedli prvo mesto. Prvo uradno tekmo na Jesenicah so hokejisti odigrali 29. januarja 1949._NEWLINE_Zaradi dobrih uspehov kluba se je vodstvo ob pomo\xc4\x8di jeseni\xc5\xa1ke \xc5\xbdelezarne odlo\xc4\x8dilo za gradnjo novega \xc5\xa1portnega objekta z umetno ledeno ploskvijo, ki so ga za\xc4\x8deli graditi v za\xc4\x8detku petdesetih let 20. stoletja. Leta 1954 je bil objekt dokon\xc4\x8dan in je postal prvi \xc5\xa1portni objekt s prvo pravo ledeno ploskvijo v Jugoslaviji, ki je bila tudi opremljena z elektri\xc4\x8dno razsvetljavo._NEWLINE_V sezoni 1956/57 je v klub pri\xc5\xa1el trener iz takratne \xc4\x8ce\xc5\xa1koslova\xc5\xa1ke, Zdenek Blaha. V sezoni 1956/57 so hokejisti Jesenic najprej osvojili naslov slovenskih prvakov ter si s tem zagotovili sodelovanje na dr\xc5\xbeavnem prvenstvu v Beogradu. Na tem prvenstvu so najprej premagali ekipo Crvene zvezde s 5 proti 1. V drugi tekmi so igrali neodlo\xc4\x8deno z ljubljansko Olimpijo. Ob koncu turnirja so s 6 proti 2 premagali \xc5\xa1e HK Partizan in osvojili prvi naslov dr\xc5\xbeavnih prvakov. Temu uspehu je sledilo petnajst zaporednih naslovov dr\xc5\xbeavnih prvakov med letoma 1957 in 1971. HK Jesenice je bil kasneje prvak Jugoslavije \xc5\xa1e v sezonah 1973, 1977, 1978, 1981, 1982, 1985, 1987 ter 1988. V sezoni 1973/74 so hokejisti Jesenic v tretji tretjini prvenstvene tekme proti Olimpiji zapustili ledeno ploskev. Hokejska zveza Jugoslavije je najprej tekmo, ki se je kasneje izkazala za odlo\xc4\x8dilno za naslov prvaka, prisodila s 5:0 v korist Olimpije. Na prito\xc5\xbebo jeseni\xc5\xa1kega kluba je nato zveza odlo\xc4\x8dila za ponovitev tekme, v kateri so Jesenice premagale Olimpijo s 6:5, kar bi jim prineslo naslov prvaka, toda na prito\xc5\xbebo Olimpije je bil ponovno potrjen prvotni sklep komisije, ki je tekmo registriralo s 5:0 za Olimpijo.\n_START_SECTION_\nJesenice po osamosvojitvi Slovenije\n_START_PARAGRAPH_\nJesenice so v samostojni Sloveniji osvojile naslov dr\xc5\xbeavnih prvakov v sezonah 1991, 1992 ter 1993. Kasneje so slabo kadrovanje, finan\xc4\x8dne te\xc5\xbeave ter \xc5\xa1tevilni odhodi hokejistov v ljubljansko Olimpijo in v tuje klube jeseni\xc5\xa1ki hokej pripeljali na rob propada, ki se je kon\xc4\x8dal z izklju\xc4\x8ditvijo mo\xc5\xa1tva iz dr\xc5\xbeavnega prvenstva v sezoni 1998/99._NEWLINE_Klub si je opomogel \xc5\xa1ele v sezoni 2004/2005, ko so iz Olimpije v Jesenice prestopili \xc5\xa1tirje igralci. V tej sezoni so Jesenice dosegle zgodovinski uspeh. Brez poraza so osvojile dva naslova prvakov, prvaka Mednarodne hokejske lige. Sezona 2006/07 je pomenila nov mejnik v jeseni\xc5\xa1kem hokeju, klub je bil povabljen v Avstrijsko hokejsko ligo, kjer nastopajo od tedaj, najbolj\xc5\xa1i rezultat pa je uvrstitev v \xc4\x8detrtfinale v sezonah 2007/08 in 2008/09. Med sezonama 2007/08 in 2010/11 je klub osvojil \xc5\xa1tiri zaporedne naslove slovenskega prvaka.\n_START_SECTION_\nPropad\n_START_PARAGRAPH_\nPo zadnjih mestih v ligi EBEL v sezonah 2010/11 in 2011/12, klub v sezoni 2012/13 zaradi finan\xc4\x8dnih te\xc5\xbeav ni bil ve\xc4\x8d \xc4\x8dlan lige EBEL. Po prvotnih na\xc4\x8drtih bi nastopal v novoustanovljeni ligi INL, toda klubu ni uspelo poravnati zahtevanih obveznosti do lige. Zadnji\xc4\x8d je tekmoval na Poletni ligi Rudi Hiti 2012, kjer so osvojili drugo mesto, toda hokejisti so trenirali in nastopali brez podpisanih pogodb s klubom. Po poro\xc4\x8danju medijev si je klub do konca sezone 2011/12 nakopal okoli 2,5 milijona \xe2\x82\xac dolga, zaradi \xc4\x8desar je bil izklju\xc4\x8den iz lige. 31. avgusta 2012 je klub HK Acroni Jesenice razglasil ste\xc4\x8daj in bil razpu\xc5\xa1\xc4\x8den. Mladinski klub HK Jesenice Mladi je bil pravno lo\xc4\x8den od \xc4\x8dlanskega, zato nadaljuje s \xc5\xa1olo za hokejsko mladinsko selekcijo na Jesenicah.'